芙蓉盛開
作者：釋居簡
朝代：宋

paragraphs: 霣霜槁百卉，拒霜獨開花。
寒驅煖消落，秋借春韶華。
酣酣羅珍姿，表表駢翠葩。
晴雲剪新綺，落日明丹砂。
瀣冷褪宿艷，葉散摘零霞。
離騷比君子，城闕藏山家。
二月三月時，紅紫相矜誇。
西風一摇落，亂委隨蓬麻。
花中障頹瀾，晚節禮有加。
芳潔以類從，薰蕕分等差。
梅追元氣回，菊制暮景斜。
弗使四時氣，斷續令人嗟。